Etablering af forsøgsordning til aflivning af herreløse vildkatte 
Sagsfremstilling 
16.    Etablering af forsøgsordning til aflivning af herreløse vildkatte  
                                                                                                                        Åbent 
Sagsnr.: 326-2015-63451       J.nr.: 09.13.04            Cecilie Overgaard.: 326-2015-363995 
  
[adresse] 
Sagen handler om at etablere en katteordning i samarbejde med kommunens dyrlæger. 
  
På initiativ fra [adresse] er der skabt opbakning fra kommunens øvrige dyrlæger til en ordning der sikrer 
aflivning af vildkatte, som ingen ellers tager ansvar for. 
  
Dyrlægerne tilbyder at aflive og kremere vildkatte, hvor kommunen dækker dyrlægernes udgifter mod at dyrlægerne 
til gengæld yder en rabat på deres arbejdsløn. Dyrlægerne og administrationen har aftalt følgende rammer for 
ordningen: 
  
· Den er åben for alle borgere i Kalundborg Kommune. 
· Den er nem at administrere for både kommune og dyrlæger. 
· Den omfatter kun de vildkatte, der ikke allerede er dækket af aftalerne med Dyrenes Beskyttelse/1812 – dvs. katte 
der ikke er akut syge eller tilskadekomne, og kun katte der indleveres indenfor normal åbningstid. 
· Det er dyrlægens ansvar, at der er tale om en vildkat uden ejer. Hvis katten er øremærket må den ikke aflives under 
den kommunale ordning. I stedet skal ejeren kontaktes. 
· Rekvirenten skal lave en aftale med dyrlægen på forhånd og derefter selv indfange katten og bringe den til 
dyrlægen. 
  
Dyrlægerne fremsender dokumentation og fakturerer kommunen med kr. 500 pr. voksen kat og kr. 250 pr. killing. 
Administrationen er i dialog med dyrlægerne om den praktiske håndtering af ordningen, herunder administration og 
hyppighed af fakturering. 
  
Administrationen anbefaler, at ordningen etableres som et forsøg indenfor den eksisterende drift i 2016 med en 
ramme på kr. 30.000. 
  
BEHANDLING 
Teknik- og Miljøudvalget. 
  
INDSTILLING 
Chefen for Plan, Byg og Miljø indstiller 
  
1. At ordningen etableres på de ovenfor nævnte vilkår i 2016 
2. At ordningen evalueres i løbet af 2016 
  
ØKONOMISKE KONSEKVENSER 
Der kan ikke gives noget præcist billede af omfanget, men på baggrund af erfaringer med tilsvarende ordninger i 
andre kommuner, er det administrationens vurdering, at ordningen i 2016 kan holdes indenfor en ramme af kr. 
30.000 og gennemføres som en del af den almindelige drift. 
  
  
  
Teknik- og Miljøudvalgets møde den 2. december 2015: 
Udvalget vedtog at tiltræde indstillingen fra chefen for Plan, Byg og Miljø. 
